Skiptastjórar WOW air hafa afgreitt kröfur allra starfshópa WOW air til Ábyrgðasjóðs launa að flugfreyjum undanskildum . Skiptastjórar funduðu með Flugfreyjufélagi Íslands í gær þar sem farið var yfir kröfur flugfreyja og þann ágreining sem uppi er . Sveinn Andri Sveinsson , hæstaréttarlögmaður og annar skiptastjóra WOW air , segir í samtali við mbl.is að það liggi ekki fyrir að svo stöddu hvort flugfreyjur fái greidd öll vangoldin laun og launatengd gjöld að svo stöddu . „ Þetta var fyrsti fundurinn í því skyni að jafna allan hugsanlegan ágreining og leiðrétta skekkjur , “ segir Sveinn Andri . Fleiri fundir eru fyrirhugaðir . Um 450 flugfreyjur eiga launatengdar kröfur í búið . „ Við eigum eftir að klára þetta ferli með flugfreyjunum og það á eftir að koma í ljós hvort fara þurfi með þeirrar kröfur áfram en vonandi tekst að jafna ágreininginn allan , “ bætir hann við . Búið er að samþykkja launatengdar forgangskröfur að upphæð 3,8 milljarðar króna en upphaflega krafan hljóðaði upp á 5,2 milljarða . Sveinn Andri segir stöðu eigna félagsins breytast frá viku til viku og fari það eftir kröfum sem fást greiddar og eignasölu . „ Við erum að ganga frá uppgjöri sem við munum kynna fyrir kröfuhöfum fljótlega . “ Ábyrgðasjóður launa hefur þegar hafið að greiða út laun til einhverra stafshópa . Enn á eftir að koma í ljós hversu stóran hluta þrotabúið greiði af því sem eftir stendur . Boðað hefur verið til nýs skiptafundar 30. janúar . „ Fyrir þann tíma stefnum við að því að vera búin að senda frá okkur okkar afstöðu til Ábyrgðasjóðs . Við greiðum það sem út af stendur eftir því hvað verður til við úthlutun í lokin en það er útilokað að segja til um það hvenær það verður . En Ábyrgðasjóður launa verður fyrir vikið stærsti einstaki forgangskröfuhafinn eftir að hafa leyst til sín stóran hluta af forgangskröfunum , “ segir Sveinn Andri . Stefna skiptastjóranna , að hans sögn , er að greiða allar forgangskröfur og reyna þannig að koma í veg fyrir að þær lendi á ríkissjóði . Af sex þúsund kröfum sem lýst var í búið verður aðeins tekið tillit til þeirra forgangskrafna , sem eru um 900 talsins . Skiptastjórar munu ekki taka afstöðu til almennra krafna þar sem auðséð þykir að ekkert muni fást upp í þær .